นายกรัฐมนตรี กำชับในที่ประชุม ครม. เร่งแก้ปัญหาสินค้าแพงและหมูแพง ผลักดันร้านธงฟ้าเปิดทางเลือกสำหรับประชาชน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ในที่ประชุมคณะรัฐมนตรีวันนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการให้หน่วยงานที่มีส่วนเกี่ยวข้องติดตามและเร่งแก้ไขราคาสินค้าปรับตัวสูงขึ้น ทั้งเนื้อสัตว์ หมู ไก่ และสินค้าอุปโภคบริโภคที่จำเป็นต่อประชาชนโดยเร่งด่วน พร้อมสั่งการให้ร้านค้าธงฟ้าเปิดจำหน่ายสินค้าที่เกี่ยวข้องกับการดำรงชีวิตประจำวัน เพื่อเป็นทางเลือกของพี่น้องประชาชนและผู้ใช้สิทธิบัตรสวัสดิการแห่งรัฐในการจับจ่ายสินค้าราคาประหยัด ซึ่งจะเป็นการบรรเทาความเดือดร้อนของประชาชน นอกจากนี้ จะมีการเร่งหารือกับผู้ประกอบการในการตรึงราคาสินค้าที่จำเป็นอื่นๆ อีกด้วยสำหรับน่วยงานที่เกี่ยวข้องทั้งกระทรวงเกษตรและสหกรณ์และกระทรวงพาณิชย์ ได้ดำเนินการเพื่อช่วยเหลือประชาชนในการแก้ไขราคาสินค้าแพง โดยเฉพาะเนื้อหมูอย่างเร่งด่วนแล้ว ซึ่งการดำเนินการของกรมปศุสัตว์ทำให้มีการเลี้ยงหมูที่ปลอดโรคและมีการพิจารณาทั้ง Demand-Supply ในตลาด ส่วนพาณิชย์ได้เร่งให้ร้านธงฟ้านำสินค้าจำเป็นมาจำหน่ายแก่พี่น้องประชานโดยเร่งด่วน